P6_TA(2005)0183

Informations- og kommunikationsstrategi for EU

Europa-Parlamentets beslutning om gennemførelsen af en informations- og kommunikationsstrategi for Den Europæiske Union (2004/2238(INI))

Europa-Parlamentet,

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om gennemførelsen af en informations- og kommunikationsstrategi for Den Europæiske Union (KOM(2004)0196),

- der henviser til Europa-Parlamentets beslutning af 13. marts 2002 om meddelelse om nye rammer for samarbejde om aktiviteter vedrørende informations- og kommunikationspolitikken i Den Europæiske Union [1],

- der henviser til Europa-Parlamentets beslutning af 10. april 2003 om en informations- og kommunikationsstrategi for Den Europæiske Union [2],

- der henviser til forretningsordenens artikel 45,

- der henviser til betænkning fra Kultur- og Uddannelsesudvalget og udtalelse fra Udvalget om Konstitutionelle Anliggender (A6-0111/2005),

A. der henviser til, at valgdeltagelsen ved det sidste europæiske valg faldt i ni af de EU-medlemsstater, der udgjorde EU før udvidelsen,

B. der henviser til, at det ultimative mål med en informations- og kommunikationspolitik i forbindelse med den europæiske demokratiseringsproces vil være at fremme aktiv deltagelse i såvel det politiske system som i civilsamfundet, f.eks. vigtigheden af, at vælgerne afgiver deres stemmer i valg til Europa-Parlamentet, og at inspirere til en følelse af stolthed over at være borger i Europa,

C. der henviser til, at oplysning om Den Europæiske Union er afgørende, hvis folk skal føle sig som ægte unionsborgere; som borgere, der nyder godt af Den Europæiske Unions politik, og som er aktive deltagere i det europæiske demokrati, har de ret til fuldstændig og upartisk oplysning om Unionen på deres eget sprog udtrykt på en letforståelig måde og gennem lettilgængelige kanaler,

D. der henviser til, at informations- og kommunikationsstrategien skal baseres på Den Europæiske Unions grundlæggende værdier: demokrati, pluralisme, sikkerhed, solidaritet, lige muligheder, samhørighed og respekt for kulturelle forskelle og grundlæggende menneskerettigheder,

E. der henviser til, at informations- og kommunikationsstrategien også aktivt skal vise borgerne, hvordan det at tilhøre Den Europæiske Union giver dem fordele i deres dagligdag,

Budskaber og midler

1. glæder sig over, at Parlamentet for første gang er blevet bedt om at drøfte Unionens informations- og kommunikationsstrategi, inden Kommissionen fremlægger den, og således har reel mulighed for at påvirke denne strategis endelige indhold i stedet for blot at udtale sig om den, når den er vedtaget; mener, at dette er et meget positivt skridt i retning af en uddybning af dets ansvar for demokratisk kontrol med Kommissionens aktiviteter;

2. understreger, at formålet med informations- og kommunikationsstrategien primært bør være hele tiden og på passende vis at holde EU-borgerne velorienterede om EU-institutionernes funktion for at udvide borgernes kendskab til, interesse for og deltagelse i EU-anliggender og bringe borgerne tættere på EU;

3. mener, at det er afgørende at sende de europæiske borgere et virkningsfuldt budskab, der opfordrer til et europæisk engagement og fremmer et tilhørsforhold til det europæiske projekt;

4. anser det for nødvendigt, at der lægges større vægt på indholdet i de meddelelser, der udsendes, således at man øger borgernes interesse ved at tage fat på deres bekymringer;

5. understreger behovet for, at der etableres et decentraliseret informationssystem, som gør det lettere altid at videreformidle tilpassede og skræddersyede budskaber til de individuelle grupper, de vedrører;

6. er overbevist om, at informations- og kommunikationspolitikken ikke er effektiv, hvis ikke kendskab til Den Europæiske Union og dets institutioner udgør en del af medlemsstaternes skolepensum; universiteterne bør også opfordres til at være proaktive med hensyn til at udbrede og fremme de fælles europæiske værdier;

7. understreger vigtigheden af, at man i højere grad gør brug af kommunikationsmedier med en teknologisk kapacitet til at nå de europæiske borgere i deres hjem, f.eks. fjernsyn, radio og internettet;

8. mener, at der er mulighed for at bruge både webstreaming og radio, og at disse muligheder skal undersøges inden for rammerne af informations- og kommunikationsstrategien;

9. mener, at man alvorligt bør overveje at afholde debatter vedrørende den europæiske politik i parlamenter med lovgivningsbeføjelser, med aktiv deltagelse af Europa-Parlamentets medlemmer, således at kommunikationsmedierne får mulighed for at følge de debatter, der normalt ville foregå i Europa-Parlamentet, på nært hold;

10. vurderer, at institutionerne — i overensstemmelse med bestemmelserne i finansforordningen — bør indgå aftaler med audiovisuelle produktionsselskaber, som kan producere fiktionsserier, konkurrencer, film, nyhedsrapporter og generelt alle former for programmer af høj kvalitet og tilgængelighed, som appellerer til et bredt seerpublikum, og som kan være medvirkende til at fremme Europas ideer og værdier;

11. hilser den nylige indgåelse af en ny kontrakt med Euronews velkommen og er af den opfattelse, at Euronews repræsenterer en kvalitet, der giver værdi for pengene;

12. mener, at man bør overveje at anvende visse fællesskabsprogrammer, f.eks. vedrørende medier, kultur, ungdom eller uddannelse, i forbindelse med informations- og kommunikationsstrategien, selv om dette ikke skal foranledige en nedprioritering af målene med eller finansieringen af denne; f.eks. kan Media-programmet bruges til at finansiere film med henblik på at fremme udviklingen af den europæiske audiovisuelle industri og på samme tid fremme Unionens "image" og "ånd"; hilser derfor organiseringen af en europæisk ungdomsuge med aktivitetsdage under mottoet "Unge Mennesker i Parlamentet" velkommen, idet dette vil styrke unge menneskers tilhørsforhold til Europa;

13. anmoder om, at man i højere grad samordner de bestående audiovisuelle infrastrukturer, der på nuværende tidspunkt er spredt mellem de enkelte institutioner; mener også, at disse infrastrukturer bør katalogiseres, og at den enkelte infrastrukturs effektivitet bør evalueres;

14. anmoder institutionerne om at undersøge mulighederne for at designe moderne og tilgængelige virtuelle besøg samt at gøre information om alle vigtige begivenheder, der involverer institutionerne, tilgængelige for offentligheden ved hjælp af et effektivt arkiv med indbygget søgemaskine;

15. hilser udviklingen af Europe Direct velkommen og opfordrer Kommissionen til at udvikle dette initiativ yderligere på et interinstitutionelt grundlag til støtte for Den Europæiske Unions informations- og kommunikationsstrategi;

16. understreger behovet for, at Kommissionen handler i overensstemmelse med opfordringen i Europa-Parlamentets beslutning af 10. marts 2005 [3] om at erklære 2006 for det europæiske år for bekæmpelse af vold mod kvinder og at medtage dette i sin informationsstrategi, navnlig under hensyn til, at Europarådet planlægger en lignende kampagne, og at der kan drages fordel af synergieffekter;

17. understreger behovet for at finde frem til en løsning, som i højere grad vil gøre det muligt at involvere regionale og lokale medier i informations- og kommunikationspolitikken;

18. understreger behovet for, at Den Europæiske Union skaber et ekspertisecenter for kommunikation, inden for hvilket der kan etableres et strukturelt samarbejde mellem alle EU-institutionerne, og som vil give mulighed for samarbejde med professionelle og eksperter i kommunikationssektoren;

19. opfordrer EU-institutionerne til at forbedre betingelserne for og arbejdsrelationerne til akkrediterede journalister og mere generelt at skabe den bredest mulige adgang til information om Den Europæiske Unions politikker og aktiviteter;

20. understreger behovet for, at institutionerne forbedrer deres pressemeddelelser og kvaliteten af al information, der udsendes til pressen, for at lette arbejdet for alle de professionelle journalister, der nøje følger begivenhederne i Bruxelles; anmoder også om, at institutionernes pressemeddelelser så vidt muligt forberedes af professionelle kommunikationseksperter;

21. anmoder Kommissionen om at udskrive en idékonkurrence, som gør det muligt at sammensætte nye forslag til, hvordan budskaber fra Europa bedst kan formidles;

22. opfordrer indtrængende Kommissionen til at engagere en uafhængig ekstern virksomhed til at foretage en grundig cost-benefitanalyse af de reelle udgifter til information og kommunikation;

23. anmoder Kommissionen om at introducere et system, som vil muliggøre den fortsatte finansiering af Infopoints-netværket i overensstemmelse med de regler, der er fastlagt i den nye finansforordning;

24. mener, at der bør tildeles flere økonomiske ressourcer til Eurobarometer, så det kan indsamle mere fyldestgørende og stringente rapporter;

25. opfordrer indtrængende Kommissionen til at forbedre Europa-webstedet ved at gøre indholdet tilgængeligt på alle EU's officielle sprog og, efter ønske fra individuelle medlemsstater, på sprog, der har officiel status i disse medlemsstater, forudsat at disse påtager sig de omkostninger, der er forbunder hermed, for at forebygge diskrimination i form af favorisering af visse sprog frem for andre og for at gøre det muligt for det store flertal af borgerne at få adgang til den information, der formidles;

26. mener, at det ville være meget nyttigt at finde frem til en intelligent og metodisk måde, hvorpå man kan "placere" links til Den Europæiske Unions websted på de internetsider, der har den højeste besøgsfre-kvens, ud fra den betragtning at det ikke er borgerne, der skal søge information, men derimod informationen, der skal finde borgerne;

27. hilser forslaget om at undersøge gennemførligheden af en anden kanal til "Europa via satellit" velkommen;

Interinstitutionelt samarbejde

28. anser det for væsentligt for et bedre samarbejde og en større effektivitet, at Kommissionen med jævne mellemrum sender Den Europæiske Unions informations- og kommunikationspolitik til parlamentarisk kontrol i form af en årlig debat, som kun har dette ene emne;

29. opfordrer til, at der gennemføres en omfattende fælles debat i plenum om den strategi, som Kommissionen har fremlagt, og om Kultur- og Uddannelsesudvalgets betænkning, som Rådet også bør deltage i;

30. er af den opfattelse, at denne debat vil kunne føre til en fælles erklæring om retningslinjerne for fælles informationsaktiviteter for de tre institutioner, samtidig med at de enkelte institutioners specifikke kompetencer og deres ret til at udvikle deres egne informationsaktiviteter respekteres;

31. anmoder Den Interinstitutionelle Informationsgruppe om årligt at udarbejde et forslag for at sikre, at finansieringsmidler er tilgængelige ved afholdelsen af vigtige og væsentlige kulturelle højtideligholdelser og jubilæer på europæisk plan;

32. mener, at den interinstitutionelle informationsgruppe først og fremmest skal være af politisk karakter og handle som garant, og at dens medlemsantal skal nedbringes, således at den kan arbejde mere effektivt;

33. bemærker, at Prince-programmet traditionelt har været baseret på et partnerskab mellem Kommissionen og medlemsstaterne og understreger behovet for, at Parlamentet engagerer sig i fastlæggelsen af Prince-prioriteringerne og mener, at parlamentsmedlemmerne skal være fuldt engagerede i begivenheder, der organiseres inden for rammerne af Prince-programmet; hilser Kommissionens forslag om at tilpasse planlægningen og overvågningen af Prince-programmet bedre til Parlamentets valgperiode velkommen;

34. opfordrer alle berørte EU-institutioner til at forbedre den interne samordning af kommunikations- og informationsstrategien, så der kan opnås bedre resultater;

35. anmoder institutionerne om at undersøge mulighederne for at danne en koordineringsenhed, der arbejder på et lavere niveau, hvor repræsentanter fra de relevante generaldirektorater (GD) i de forskellige institutioner og repræsentanter fra de relevante udvalg under Europa-Parlamentet vil være til stede, og hvis vigtigste rolle vil være at koordinere de specifikke tiltag, der skal sikre gennemførelsen af de retningslinjer, der er fastsat af den interinstitutionelle informationsgruppe;

36. mener, at det ville være yderst effektivt at etablere en rådgivende instans, der består af repræsentanter fra de europæiske institutioner og medlemsstaterne samt kommunikationseksperter, der kan rådgive om, hvordan informations- og kommunikationspolitikken kan gennemføres mest hensigtsmæssigt;

37. insisterer på, at alle medlemstaterne skal deltage, navnlig de, som hidtil ikke har deltaget;

38. ser frem til at modtage Kommissionens meddelelse om en fornyet informations- og kommunikationsstrategi, som forventes i maj 2005; påtænker vedrørende dens gennemførelse at deltage i en udvidet dialog med Kommissionen og Rådet samt med Regionsudvalget inden for dettes kompetencerammer; gentager sin vilje til at samarbejde med henblik på at opfylde de målsætninger, der opnås enighed om;

Forfatningen

39. understreger, at informations- og kommunikationskampagnen om forfatningen skal prioriteres højest i Unionens informations- og kommunikationsstrategi i den nærmeste fremtid;

40. er af den opfattelse, at denne prioritering bør ses ud fra et dobbelt perspektiv:

- Unionens institutioner har pligt til at give borgerne klar og objektiv information om indholdet af forfatningen og betydningen af de ændringer, den medfører sammenlignet med de nuværende traktater

- derudover har Europa-Parlamentet, Rådet og Kommissionen det politiske ansvar for at støtte ratificeringen af forfatningen, idet de altid handler i forståelse med medlemsstaterne og tager hensyn til den relevante nationale lovgivning;

41. understreger i forbindelse med information om indholdet af forfatningen navnlig, at det er vigtigt:

- at der tilrettelægges særlige seminarer for journalister om forfatningen — i medlemsstaterne og i Bruxelles — der har til formål klart og objektivt at formidle indholdet af forfatningen, og at korrigere alle forkerte informationer om indholdet af denne

- at der udvikles specifikke aktiviteter for den akademiske verden, især ved i Jean Monnet-handlingsprogrammet at fokusere på europæiske forfatningsspørgsmål, ved at tilrettelægge akademiske seminarer om forfatningen, ved at bidrage til udformningen af indholdet af akademiske programmer og ved at sponsorere undersøgelser eller publikationer om europæiske forfatningsspørgsmål

- at brugen af moderne teknologier fremmes, navnlig internetadgang til forfatningsteksten og forklaringer af dens indhold samt internet- og telefontjenester, der besvarer spørgsmål om forfatningens indhold;

42. understreger, at de ressourcer, der er tilgængelige under PRINCE-programmet, bør koncentreres om fremme af en offentlig debat om forfatningen med henblik på ratificeringskampagnerne i samtlige medlemsstater, og navnlig i de medlemsstater, hvor der vil blive gennemført folkeafstemninger;

43. er derfor af den opfattelse, at det er ønskeligt, at Parlamentet og Kommissionen samarbejder så tæt som muligt, navnlig ved at underskrive fælles hensigtserklæringer med alle de medlemsstater, der ønsker det; mener, at Parlamentet skal deltage i alle de initiativer, som Kommissionen træffer på nationalt plan i samarbejde med de respektive medlemsstaters regeringer;

44. understreger, at det er vigtigt også at inddrage de nationale parlamenter i disse initiativer, når det er muligt;

45. henleder endnu en gang opmærksomheden på de regionale og lokale myndigheders samt deres partneres vigtige rolle i processen omkring forfatningens ratificering med henblik på at gøre informationen til borgerne mere personlig og dermed mere effektiv;

46. understreger, at det civile samfunds organisationer spiller en vigtig rolle i ratificeringsdebatterne, og at det er nødvendigt at yde tilstrækkelig støtte, så disse organisationer kan inddrage deres medlemmer i disse debatter i hele EU for på denne måde at fremme borgernes aktive deltagelse i debatterne om ratificeringen.

Europa-Parlamentets informationspolitik

47. foreslår, at man foretager en objektiv undersøgelse af, hvor effektiv Parlamentets informationspolitik er; glæder sig i denne sammenhæng over Præsidiets anmodning af 10. januar 2005 om en evaluering af informationskontornes rolle i medlemsstaterne;

48. tager de diskussioner, der på nuværende tidspunkt finder sted i Parlamentets Præsidium vedrørende mulighederne for at oprette en offentligt ejet parlaments-tv-kanal, til efterretning; hilser Parlamentets Præsidiums beslutning om at igangsætte en gennemførlighedsundersøgelse af, hvorvidt det er muligt at etablere en parlamentarisk informationskanal eller en egentlig parlaments-tv-kanal velkommen; anerkender, at der findes en række forskellige muligheder for et sådan projekt og mener, at en eventuel kanal skal være uafhængig; mener, at en sådan kanal kan være et væsentligt bidrag til udviklingen af et europæisk offentligt rum; bemærker, at Kommissionen ved tidligere lejligheder er blevet anmodet om at gennemføre en in-house-konsekvensanalyse af en europæisk kanal; understreger behovet for større synergi mellem Parlamentets informationskontorers aktiviteter og Kommissionens repræsentationers aktiviteter;

*

**

49. pålægger sin formand at sende denne beslutning til Rådet, Kommissionen, Domstolen, Revisionsretten, Regionsudvalget, Det Europæiske Økonomiske og Sociale Udvalg, medlemsstaternes regeringer og Det Internationale Journalistforbund.

[1] EUT C 47 E af 27.2.2003, s. 400.

[2] EUT C 64 E af 12.3.2004, s. 591.

[3] "Vedtagne tekster", P6_TA(2005)0073.

--------------------------------------------------